L-Awtoritá dwar il-Protezzjoni tal-Embrijuni rċeviet 142 talba mis-settur pubbliku u privat minn meta twaqqfet f’Mejju tas-sena li għaddiet. Dan intqal fl-ewwel rapport annwali tal-Awtorità li rrimarkat li 138 minn dawn it-talbiet intlaqgħu, bl-erba’ l-oħra jiġu rrifjutati minħabba li n-nisa involuti kienu fuq jew taħt l-etá skont kif stipulat fil-liġi. Is-sertvizz tal-IVF beda jiġi pprovdut fl-Isptar Mater Dei minn Jannar li għadda b’27 koppja jirċievu s-servizz f’Jannar stess. Fost it-talbiet li saru kien hemm 52 talba għal fertilizzazzjoni ta’  tliet bajdiet flok tnejn skont il-liġi. 38 talba minnhom ġew milqugħa. Fir-rapport intqal ukoll li l-kliniċi privati konstantament jagħmlu talbiet lill-Awtorità biex jingħataw permess jiffertilizzaw tliet bajdiet flok tnejn. Ir-rapport qal li r-rata ta’ suċċess tal-IVF fl-2013 kienet ta’ 28 fil-mija fejn minn 100 każ fi kliniċi privati, kien hemm 15-il mara barranija. Ir-rapport annwali tal-Awtorità għall-Protezzjoni tal-Embrijuni tqiegħed fuq il-mejda tal-Kamra mill-Minsitru tas-Saħħa Konrad Mizzi fuq talba tad-deputat Claudio Grech.